عمرو_ابن_عاص
اسلام
ان کا بیان ہے کہ جب ہم لوگ غزوۂ احزاب سے واپس ہوئے تو میں نے قریش کے ان اشخاص کو جو مجھے مانتے تھے اور میری بات سنتے تھے، جمع کرکے کہا کہ خدا کی قسم تم لوگ یقین جانو کہ محمد ﷺ کی بات تمام باتوں پر سربلند ہوگی، اس میں کسی انکار کی گنجائش نہیں، میری ایک رائے ہے، تم اس کو کیسی سمجھتے ہو، لوگوں نے پوچھا کیا رائے ہے؟ انہوں نے کہا، ہم لوگ نجاشی کے پاس چل کر قیام کریں اگر محمد ﷺ ہماری قوم پر غالب آگئے تو ہم لوگ نجاشی کے پاس ٹھہر جائیں گے، کیوں کہ نجاشی کی ماتحتی میں رہنا محمد ﷺ کی ماتحتی سے کہیں زیادہ پسندیدہ ہے اور اگر ہماری قوم محمد ﷺ پر غالب ہوئی تو ہم ممتاز لوگ ہیں ہمارے ساتھ ان کا طرز عمل بہتر ہی ہوگا، اس رائے پر سب نے اتفاق کیا، میں نے کہا پھر اس کو تحفہ دینے کے لیے کوئی چیز مہیا کرو، نجاشی کے لیے ہمارے یہاں کا سب سے بہتر تحفہ چمڑہ تھا؛ چنانچہ بہت سا چمڑا لیکر ہم لوگ حبشہ پہنچے، ہم لوگ نجاشی کے دربار میں جارہے تھے کہ عمروبن امیہ ضمری بھی پہنچ گئے ان کو رسول اللہ ﷺ نے جعفر اور ان کے ساتھیوں کی کسی ضرورت سے نجاشی کے پاس بھیجا تھا، جب وہ آکر چلے گئے تو میں نے اپنے ساتھیوں سے کہا کہ ہم نجاشی سے درخواست کریں کہ وہ عمروبن امیہ ضمری کو ہمارے حوالہ کردے، اگر وہ دیدے تو اس کی گردن ماردیں تاکہ قریش کو معلوم ہوجائے کہ ہم نے محمدﷺ کے سفیر کا سر قلم کرکے ان کا بدلہ لے لیا، یہ کہہ کر میں نجاشی کے دربار میں گیا اورحسب معمول سجدہ کیا، اس نے خوش آمدید کہا اورپوچھا میرے لیے اپنے ملک کا کوئی تحفہ لائے ؟ میں نے عرض کیا حضور بہت سا چمڑہ تحفہ میں لایا ہوں اور جو چمڑہ لے گیا تھا اس کو پیش کردیا، اس نے بہت پسند کیا، پھر میں نے عرض کیا عالیجاہ!ابھی میں نے ایک آدمی حضور کے پاس سے نکلتے ہوئے دیکھا ہے، یہ ہمارے دشمن کا بھیجا ہوا ہے، حضور قتل کرنے کے لیے اس کو ہمارے حوالہ کردیں، اس نے ہمارے شرفا اور معززین کو تکلیفیں پہنچائی ہیں، نجاشی یہ درخواست سن کر بہت غضبناک ہوا اوراپنا ہاتھ کھینچ کر اس نے زور سے اپنی ناک پر مارا کہ میں سمجھا ٹوٹ جائے گی، اس کی اس حرکت سے میں اس قدر نادم و شرمسار ہوا کہ اگر زمین شق ہوتی تو میں اس میں سماجاتا، پھر میں نے عرض کیا، شاہا!اگر میں سمجھتا کہ حضورکو یہ درخواست ناگوار ہوگی تو میں نہ کرتا، وہ بولا تم چاہتے ہو کہ میں ایسے شخص کا قاصد جس کے پاس وہ ناموس اکبر آتا ہے جو موسیٰ علیہ السلام کے پاس آیا کرتا تھا، قتل کے لیے تمہارے حوالہ کردوں میں نے عرض کیا، عالی جاہ! کیا واقعی وہ ایسا ہے؟وہ بولا عمرو!تمہاری حالت قابلِ افسوس ہے، میرا کہنا مانو اوراس کی پیروی کرلو، خدا کی قسم وہ حق پر ہے، وہ اپنے تمام مخالفوں پر غالب آئے گا، جس طرح موسیؑ فرعون اوراس کے لشکر پر غالب ہوئے تھے، میں نے کہا پھر اس کی طرف سے آپ مجھ سے اسلام کی بیعت لے لیجئے؛ چنانچہ اس نے ہاتھ پھیلایا اورمیں نے اسلام کی بیعت کی، یہاں سے جب میں ساتھیوں کے پاس لوٹ کر گیا تو میرے تمام خیالات پلٹ چکے تھے؛لیکن میں نے اپنے ساتھیوں پر ظاہر نہیں کیا اوررسول اللہ ﷺ کے دستِ مبارک حق پر ست پر اسلام لانے کے لیے روانہ ہوگیا، راستہ میں خالد بن ولید مکہ سے آتے ہوئے ملے، یہ فتح مکہ کے پہلے کا واقعہ ہے، میں نے کہا ابا سلیمان!کہاں کا قصد ہے؟ وہ بولے خدا کی قسم خوب پانسا پڑا، خدا کی قسم یہ شخص یقیناً نبی ہے، اب جلد اسلام قبول کرلینا چاہئے، یہ لیت و لعل کب تک، میں نے کہا خدا کی قسم میں بھی اسی قصد سے چلا ہوں، چنانچہ ہم دونوں ایک ساتھ رسول اللہﷺ کی خدمت میں حاضر ہوئے، پہلے خالد ابن ولید نے بیعت کی، پھر میں نے قریب ہوکر عرض کیا، یا رسول اللہﷺ میں بیعت کروں گا، لیکن آپ میرے اگلے اور پچھلے گناہوں کو معاف کردیجئے، آپ ﷺ نے فرمایا عمرو بیعت کرلو اسلام اپنے ماقبل کے گناہوں کو معاف کردیتا ہے اورہجرت بھی اپنے ماقبل کے گناہوں کو ختم کردیتی ہے چنانچہ میں نے بیعت کی اوربیعت کرکے لوٹ گیا۔